На “крэсах усходніх” неабходна было арганізоўваць жыццё і ўмацоўваць пазіцыі новай улады. Для гэтага сталі будавацца і выкарыстоўвацца ранейшыя ваенныя базы. 15 чэрвеня 1921 г. на месцы “Міхайлаўскага штаба” быў раскватараваны 20-ы полк палявой артылерыі. Гэту дату трэба лічыць пачаткам “польскага перыяду” ў гісторыі ваеннага гарадка, які сталі называць “Пружанскі гарнізон”, “Казармы імя Рамуальда Траўгута” (5 лістапада 1930 г. у гарнізоне паставілі помнік герою паўстання 1863 г.), “Артылерыйскія казармы” (Koszary artylle-ryjskie) ці “Кашары”.